text: Frit lejde i Fogedretten
  01 januar 1970 kl. 00.00
  Private skyldnere på Vejle-egnen får nu en ekstra chance for selv at møde op og lave en aftale om afvikling af deres gæld, inden de bliver hentet af politiet.
  Fogedretten i Kolding har sendt brev ud til 102 private skyldnere på Vejle-egnen, der er udeblevet fra møde i fogedretten. I brevet bliver skyldnerne opfordret til at henvende sig hurtigt i fogedretten, så de kan gå julen i møde med ro i sindet.
  I brevet står der, at politiet planlægger en særlig indsats frem mod jul, og at man kan undgå at blive anholdt, hvis man selv møder hurtig op.
  Årsagen til ?frit lejde?-kampagnen er, at der i øjeblik er en ekstra stor pukkel af skyldnere på Vejle-egnen, der er udeblevet fra møde.
  I 2011 blev 32.600 skyldnere i Syd- og Sønderjylland indkaldt til møde i Fogedretten. Hos Fogedretten i Kolding er det cirka hver fjerde, der udebliver. På landsplan er det op mod 40 pct., der udebliver og ender med at blive hentet af politiet.
  Skyldnerne skal udover gælden også dække omkostningerne ved sagsbehandlingen i fogedretten.
  